सरकारी टीवी चैनल की रिपोर्ट में कहा गया है कि जेहादी समूह अल-नुस्र फ्रंट ने हमा प्रांत के कफ़्र ज़िता इलाक़े में रसायनिक हमला किया है जिसमें दो लोगों की मौत हुई है और कई अन्य घायल हुए हैं.दूसरी ओर विद्रोही समूह ने डॉक्टरों के हवाले से कहा है कि सरकारी विमानों से किए गए ज़हरीली गैस हमले के बाद दम घुटने से लोगों की मौत हुई है.दोनों पक्षों के दावों की स्वतंत्र रूप से पुष्टि नहीं हो पाई है.सीरियाई मानवाधिकार संगठन से जुड़े रामी अब्दुल रहमान का कहना था, "सरकारी विमानों ने कफ़्र ज़िता इलाक़े में विस्फ़ोटक बरसाए. ज़हरीली गैस और दम घुटने के मामले सामने आए हैं."सरकारी टीवी ने हमले का आरोप अल-नुस्र फ्रंट पर लगाते हुए दावा किया है कि उसके पास दो अन्य क़स्बों में ऐसे ही हमले करने की योजना की जानकारी है.टीवी रिपोर्ट में कहा गया, "अल-नुस्र फ्रंट के ज़हरीली क्लोरीन गैस छोड़ने से दो लोगों की मौत और सौ से ज़्यादा लोगों को साँस लेने की दिक़्क़तें होने की जानकारी हमारे पास है."वहीं अल-अरबिया टीवी चैनल की शुक्रवार को प्रसारित एक रिपोर्ट में कहा गया है कि राजधानी दमिश्क के नज़दीकी इलाक़े हरासता में भी दम घुटने के मामले सामने आए हैं.टीवी रिपोर्ट में विद्रोही समूह के हवाले से कहा गया है कि सरकारी विमानों की बमबारी के बाद दम घुटने के मामले सामने आए हैं.पिछले साल अगस्त में दमिश्क के नज़दीक हुए एक बड़े रसायनिक हमले में कई सौ लोग मारे गए थे.अमरीका और सहयोगी देशों ने उस रसायनिक हमले के लिए सीरियाई सरकार को ज़िम्मेदार बताया था जिसके बाद सीरिया पर पश्चिमी देशों के हवाई हमले का ख़तरा पैदा हो गया था.सीरियाई सरकार ने हमलों की ज़िम्मेदारी लेने के बजाए आरोप विद्रोहियों पर मढ़ दिए थे. हालाँकि अंतरराष्ट्रीय दबाव में सीरिया अपने रसायनिक हथियार नष्ट करने के लिए तैयार हो गया था.(बीबीसी हिन्दी के एंड्रॉएड ऐप के लिए यहां 



क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)